Mitjançant el Decret 206/2015, de 15 de setembre, es va establir el procediment d'acreditació i atribució de la quota de representativitat institucional de les organitzacions empresarials més representatives en l'àmbit de Catalunya (DOGC núm. 6958, de 17.9.2015).
Mitjançant l'Ordre EMO/309/2015, de 25 de setembre, es publica la convocatòria quadriennal per a l'acreditació i atribució de la quota de representativitat institucional de les associacions empresarials més representatives de l'àmbit de Catalunya (DOGC núm. 6969, de 5.10.2015).
Aquesta convocatòria es va interrompre amb la publicació de l'Ordre EMO/337/2015, de 2 de novembre, en tenir coneixement que Foment del Treball Nacional havia interposat recursos contenciosos administratius contra el Decret 206/2015 i l'Ordre de 25 de setembre de 2015, esmentats.
Igualment, la Federació de la Petita i Mitjana Empresa (Fepime) també va interposar recursos contenciosos administratius contra les dues disposicions.
L'Ordre EMO/337/2015, esmentada, va interrompre el procediment administratiu de convocatòria quadriennal per a l'acreditació i atribució de la quota de representació institucional de les associacions empresarials més representatives, en la fase de presentació de la documentació, i a l'espera de la resolució judicial sobre la petició de la mesura cautelar de suspensió.
Recentment s'han dictat Providències per part del Tribunal Suprem, de 21 de juny de 2018 i 24 de gener de 2019, que inadmeten els Recursos de Cassació contra les sentències de 17 de novembre de 2017 i 10 de novembre de 2017 del Tribunal Superior de Justícia de Catalunya dictades ambdues en el procediment d'impugnació del Decret 206/2015 esmentat, per la qual cosa, aquest ha estat validat i només s'ha declarat la nul·litat de dos preceptes que no impedeixen el seu desplegament, concretament els articles 5.2 (primer punt) i 7.2.
Igualment, per sentències de 5 d'abril i 16 d'abril de 2018 del Tribunal Superior de Justícia de Catalunya s'ha declarat la nul·litat dels articles 4.3 i 6.2 de l'Ordre EMO/309/2015, de 25 de setembre, per la qual es publica la convocatòria quadriennal per a l'acreditació i l'atribució de la quota de representativitat institucional de les associacions empresarials més representatives en l'àmbit de Catalunya, validant la resta de la disposició.
Ha recaigut Providència del Tribunal Suprem de 10 de gener de 2019 que inadmet també el Recurs de Cassació presentat en contra de la sentència esmentada.
També el Tribunal Suprem ha deixat sense efecte les mesures cautelars de suspensió adoptades respecte el Decret 206/2015 i de l'Ordre EMO/309/2015, que obria la convocatòria quadriennal, en tant que ha recaigut sentència sobre el principal i s'han inadmès els recursos, raó per la qual es pot reobrir el procediment suspès amb excepció dels preceptes anul·lats judicialment.
Al juliol de 2018, les organitzacions van subscriure un preacord en el que assumien provisionalment una representativitat paritària i interpel·laven al Departament de Treball, Afers Socials i Famílies que, pel cas de no assolir un acord abans del 15 de setembre, es procedís a reobrir el procediment per determinar la representativitat empresarial.
Atès que no s'ha assolit un acord definitiu malgrat s'han mantingut les converses per facilitar-ho, i atès l'existència de les noves resolucions dels procediments judicials, que s'entoma doncs la demanda formulada per aquelles.
Per l'exposat, procedeix doncs reobrir i continuar el procediment establert per l'Ordre EMO/309/2015, de 25 de setembre, de convocatòria quadriennal per a l'acreditació i atribució de la quota de representativitat institucional de les associacions empresarials més representatives en l'àmbit de Catalunya, que havia quedat suspès.
Per tal de poder oferir majors garanties a les entitats interessades, es considera oportú oferir un termini de presentació de sol·licituds a la convocatòria que els possibiliti poder presentar la documentació necessària.
Atès el que disposen l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; la Llei 26/2010, de 3 d'agost, de règim jurídic i de procediment de les administracions públiques de Catalunya, i l'informe previ de l'Àrea Jurídica de la Secretaria de Treball i Relacions Laborals, en ús de les facultats que em són conferides,
Aixecar la interrupció del procediment administratiu que estableix l'Ordre EMO/309/2015, de 25 de setembre, per la qual es publica la convocatòria quadriennal per a l'acreditació i atribució de la quota de representativitat institucional de les associacions empresarials més representatives de l'àmbit de Catalunya (DOGC núm. 6969, de 5.10.2015), en la seva fase de presentació de les sol·licituds, interromput per Ordre EMO/337/2015, de 2 de novembre.
Obrir un termini d'un mes per poder presentar novament les sol·licituds des de l'endemà de la publicació de la present Ordre en el Diari Oficial de la Generalitat de Catalunya.
La present convocatòria es regeix per l'Ordre EMO/309/2015, de 25 de setembre, per la qual es publica la convocatòria quadriennal per a l'acreditació i atribució de la quota de representativitat institucional de les associacions empresarials més representatives de l'àmbit de Catalunya (DOGC núm. 6969, de 5.10.2015), esmentada, tot tenint en compte la nul·litat declarada per sentència dels articles 4.3 i 6.2., essent aplicable el règim jurídic previst a la Disposició final del Decret 206/2015, de 15 de setembre, relatiu al procediment d'acreditació i atribució de la quota de representativitat institucional de les organitzacions empresarials més representatives en l'àmbit de Catalunya.
Barcelona, 14 de febrer de 2019